PMIndiaData/PMIndiaSum huggingface dataset:
मंत्रिमंडल ने अंतरिक्ष विज्ञान, टेक्नोलॉजी तथा ऐप्लीकेशन के क्षेत्र में सहयोग पर भारत तथा अल्जीरिया के बीच समझौता को स्वीकृतिदी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल को अंतरिक्ष विज्ञान, टेक्नोलॉजी तथा ऐप्लीकेशन के क्षेत्र में सहयोग पर भारत तथा अल्जीरिया के बीच समझौता से अवगत कराया गया। इस समझौता पर बेंगलुरू में 19 सितम्बर, 2018 को हस्ताक्षर किए गए थे। प्रमुख विशेषताएं : यह समझौता पृथ्वी के दूर संवेदी, सेटेलाइट संचार, सेटेलाइट आधारित नैविगेशन, अंतरिक्ष विज्ञान तथा ग्रहों की खोज, अंतरिक्ष विज्ञान और अंतरिक्ष प्रणालियों और ग्राउंड सिस्टम, अंतरिक्ष टेक्नोलॉजी ऐप्लीकेशन सहितअंतरिक्ष विज्ञान टेक्नोलॉजी तथा ऐप्लीकेशनों में सहयोग की संभावनाओं में सहायक होगा। इस समझौता से एक संयुक्त कार्य समूह बनेगा जो इस समझौता को लागू करने की समय सीमा और उपायों सहित एक कार्य योजना तैयार करेगा। कार्य समूह में डीओएस/ आईएसआरक्यू तथा अल्जीरिया की अंतरिक्षएजेंसी (एएसएएल) के सदस्य होंगे। प्रभाव : इस समझौता से भारत और अल्जीरिया के बीच सहयोग में मजबूती आएगी और दूर संवेदी, सेटेलाइट नैविगेशन, अंतरिक्ष विज्ञान तथा बाह्य अंतरिक्ष की खोज के क्षेत्र में नई अनुसंधान गतिविधियों तथा ऐप्लीकेशन संभावनाओं को बल मिलेगा। समझौता से मानवता के लाभ के लिए अंतरिक्ष प्रौद्योगिकी ऐप्लीकेशन के क्षेत्र में संयुकत गतिविधि विकसित होगी। इस तरह देश के सभी वर्गों और क्षेत्रों को लाभ मिलेगा। पृष्ठभूमि : भारत और अल्जीरिया अंतरिक्ष के क्षेत्र में वाणिज्यिक रूप से सक्रिय रहे हैं। एनट्रिक्स कोरपोरेशन लिमिटिड ग्राउंड स्टेशन की स्थापना के लिए अल्जीरिया के अधिकारियों के साथ काम कर रही है और 2010-16 के दौरानअल्जीरिया के 3 सूक्ष्म सेटेलाइट और एक नेनो सेटेलाइट पीएसएलवी द्वारा लांच किए गए थे। अल्जीरिया ने कूटनीतिक माध्यमों से भारत के साथ अंतरिक्ष सहयोग में दिलचस्पी व्यक्त की है। दिसंबर, 2014 में विदेश मंत्रालय ने अंतरिक्ष सहयोग के लिए अंतर सरकारी समझौता (आईजीए) करने के लिए अल्जीरिया के प्रस्ताव पर विचार करने के लिए इसरो/ अंतरिक्ष विभाग से आग्रह किया था और अल्जीरिया द्वारा प्रस्तुत किए गए प्रारूप समझौता को भेजा था। इसरो तथा अल्जीरिया की अंतरिक्ष एजेंसी(एएसएएल) ने अंतर सरकारी समझौता के प्रारूप की समीक्षा की है और ईमेल के जरिये टिप्पणियों का आदान-प्रदान किया गया है। दोनों पक्ष एजेंसी स्तर के अंतरिक्ष सहयोग समझौते पर सहमत हुए हैं।
प्रधानमंत्री ने राष्‍ट्रीय विधि दिवस – 2017 के समापन सत्र को संबोधित किया

प्रधानमंत्री श्री नरेन्‍द्र मोदी ने आज राष्‍ट्रीय विधि दिवस – 2017 के अवसर पर नई दिल्‍ली के विज्ञान भवन में आयोजित कार्यक्रम के समापन सत्र को संबोधित किया। उन्‍होंने संविधान को हमारे जनतांत्रिक ढांचे की आत्‍मा के रूप में वर्णित किया। उन्‍होंने कहा कि यह दिन संविधान निर्माताओं को श्रद्धांजलि अर्पित करने का अवसर है। उन्‍होंने कहा कि संविधान समय की कसौटी पर खरा उतरा है और उन लोगों को गलत साबित कर दिया जो इसे संभव नहीं मानते थे। प्रधानमंत्री ने अपने संबोधन के दौरान डॉ. बी. आर. अम्‍बेडकर, डॉ. सच्चिदानंद सिन्‍हा, डॉ. राजेंद्र प्रसाद और डॉ. सर्वपल्‍ली राधा‍कृष्‍णन सहित कई नेताओं के कथनों का व्यापक तौर पर उल्‍लेख किया। संविधान एवं शासन के महत्‍वपूर्ण पहलुओं को उजागर करने के लिए इन कथनों को उद्धृत किया गया। इन विषयों में संविधान की लंबी आयु (अथवा अमरता), इसकी कार्यक्षमता और लचीलापन शामिल थे। प्रधानमंत्री ने कहा कि संविधान हमारे लिए एक अभिभावक रहा है। उन्होंने जोर दिया कि ‘वी, द पीपल’ यानी हम लोगों को भी उन अपेक्षाओं के अनुसार काम करना चाहिए जो हमारे अभिभावक – संविधान – का हमसे है। उन्होंने कहा कि देश की जरूरतों और उसकी चुनौतियों को ध्यान में रखते हुए शासन के विभिन्न संस्थानों को एक-दूसरे को समर्थन और मजबूती देना चाहिए। उन्‍होंने कहा कि अगले पांच साल के दौरान हमें एक नए भारत- एक ऐसा देश जो हमारे स्‍वतंत्रता सेनानियों का सपना था- के निर्माण के लिए अपनी ऊर्जा लगानी चाहिए। प्रधानमंत्री ने कहा कि संविधान को एक सामाजिक दस्‍तावेज के रूप में भी वर्णित किया गया है। उन्‍होंने कहा कि यह वास्‍तव में दुर्भाग्‍यपूर्ण है कि आजादी की शुरुआत में जिन कमजोरियों की पहचान की गई थी उन्‍हें आज तक पूरी तरह खत्‍म नहीं किया जा सका है। उन्‍होंने कहा कि वर्तमान समय को स्‍वर्णकाल कहा जा सकता है जब भारत आत्‍मविश्‍वास से परिपूर्ण हो। उन्‍होंने कहा कि इस रचनात्‍मक माहौल का इस्‍तेमाल तेजी से नए भारत के निर्माण में किया जाना चाहिए। ‘जीवन-यापन की सुगमता’ के महत्‍व पर जोर देते हुए प्रधानमंत्री ने कहा कि सरकार की भूमिका नियामक से कहीं अधिक एक समन्‍वयक के रूप में होनी चाहिए। प्रधानमंत्री ने ‘जीवन-यापन की सुगमता’ के लिए पिछले तीन साल के दौरान उठाए गए कदमों के उदाहरण दिए जैसे, तीव्र आयकर रिफंड, तीव्र पासपोर्ट डिलिवरी आदि। उन्‍होंने कहा कि इन सब कदमों से समाज के सभी वर्गों पर सकारात्‍मक प्रभाव पड़ा है। उन्‍होंने कहा कि करीब 1,200 पुराने एवं बेकार कानूनों को खत्‍म कर दिए गए हैं। उन्‍होंने कहा कि ‘जीवन-यापन की सुगमता’ से ‘कारोबारी सुगमता’ पर भी सकारात्‍मक प्रभाव पड़ा है। उन्‍होंने कहा कि न्‍यायपालिका के पास लंबित मामलों को तेजी से निपटाने में लोक अदालत एक प्रमुख भूमिका निभा सकती है। उन्‍होंने ‘न्‍याय तक आसान पहुंच’ में सुधार के लिए उठाए जा तमाम कदमों का कदमों का भी उल्‍लेख किया। बार-बार चुनाव होने से सरकारी खजाने पर भारी बोझ पड़ने, सुरक्षा बलों एवं नागरिक कर्मचारियों कर तैनाती और विकास कार्यक्रमों के प्रभावित होने जैसे अन्‍य मुद्दों का उल्‍लेख करते हुए प्रधानमंत्री ने केंद्र एवं राज्‍य सरकारों के लिए एक साथ चुनाव कराने की संभावनाओं पर रचरात्‍मक चर्चा के लिए आह्वान किया। प्रधानमंत्री ने जोर देकर कहा कि कार्यपालिका, विधायिका और न्यायपालिका के बीच संतुलन संविधान की रीढ़ है। इस संदर्भ में प्रधानमंत्री ने सर्वोच्‍च न्‍यायालय के फैसलों को भी उद्धृत किया।
प्रधानमंत्री ने सूरत में न्‍यू इंडिया यूथ सम्‍मेलन को संबोधित किया

प्रधानमंत्री श्री नरेन्‍द्र मोदी ने सूरत में न्‍यू इंडिया युवा सम्‍मेलन में युवा व्‍यवसाइयों के साथ बातचीत की। टाउन हॉल में आयोजित इस कार्यक्रम में मौजूद युवाओं ने प्रधानमंत्री का शानदार स्‍वागत किया। प्रधानमंत्री नरेन्‍द्र मोदी ने कहा कि देश बदल रहा है और ऐसा इसलिए संभव हुआ है क्‍योंकि लोगों ने बेहतर भारत के लिए बदलाव करने का फैसला किया है। सूरत में आज राष्‍ट्रीय युवा सम्‍मेलन को संबोधित करते हुए प्रधानमंत्री ने कहा कि पहले लोग यह मान लेते थे कि कुछ नहीं होगा और कुछ नहीं बदलेगा लेकिन लोगों की सोच में बदलाव आया है और यह दिखाई दे रहा है। उन्‍होंने कहा ‘किसी समय लोगों की ऐसी सोच थी कि कुछ भी नहीं बदल सकता हम आए और हमने सबसे पहले लोगों की सोच बदली- अब सब कुछ बदल सकता है। भारत बदल रहा है क्‍योंकि भारतीयों ने बदलाव करने का फैसला किया है’। भारत की ताकत के बारे में बातचीत करते हुए प्रधानमंत्री ने कहा, ‘’आतंकवादियों ने मुम्‍बई पर हमला किया उसके बाद क्‍या हुआ? हमारी सरकार में, उरी हुआ, उसके बाद क्‍या हुआ? यह बदलाव है। जो आग हमारे जवानों के दिल में थी, वह प्रधानमंत्री के दिल में भी सुलग रही थी, सर्जिकल स्‍ट्राइक इसका परिणाम था। उरी आतंकी हमले ने मुझे सोने नहीं दिया, और उसके बाद क्‍या हुआ सभी लोग जानते हैं। यह बदलाव है’’। प्रधानमंत्री ने कहा कि काले धन के खिलाफ सरकार का अभियान एक साहसिक और निर्णायक कदम है। प्रधानमंत्री ने कहा कि विमुद्रीकरण के बाद तीन लाख कंपनियां बंद हो गई और किसी ने भी नहीं सोचा था कि काले धन पर अंकुश लगाया जा सकता है। उन्‍होंने कहा कि भारतीयों की धारणा में बदलाव आया है और इससे देश भी बदलेगा, मुझे पूरा भरोसा है। पहले लोग समझते थे कि सभी कुछ लोगों द्वारा किया जायेगा लेकिन हमने इसे बदला। हम सभी से बड़ा देश है। प्रधानमंत्री ने कहा कि आज के दिन यह उनका चौथा सार्वजनिक कार्यक्रम है। वह थके नहीं हैं बल्कि उन्‍होंने लोगों से सवाल किया कि क्‍या वे थक गए हैं जिसका उन्‍हें नहीं में जवाब मिला। गुजरात की एक दिवसीय यात्रा के दौरान प्रधानमंत्री ने सूरत हवाई अड्डे की टर्मिनल बिल्डिंग की आधारशिला रखी और सूरत में विभिन्‍न विकास परियोजनाओं का उद्घाटन किया। उन्‍होंने सूरत में रसीलाबेन, सेवंतीलाल, वीनस अस्‍पताल राज्‍य को समर्पित किया। प्रधानमंत्री ने दांडी में राष्‍ट्रीय नमक सत्‍याग्रह स्‍मारक राष्‍ट्र को समर्पित किया।
मंत्रिमंडल ने भारत और डेनमार्क के बीच खाद्य सुरक्षा और सहयोग समझौता ज्ञापन को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने भारत और डेनमार्क के बीच खाद्य सुरक्षा और सहयोग समझौता ज्ञापन को अपनी पूर्वव्‍यापी (एक्‍सपोस्‍ट फेक्‍टो) मंजूरी प्रदान कर दी है। भारत और डेनमार्क के बीच इस समझौता ज्ञापन पर 16 अप्रैल, 2018 को हस्‍ताक्षर किए गये थे। लाभ: इस समझौता ज्ञापन से खाद्य सुरक्षा की दिशा में दोनों देशों को अपनी क्षमता निर्माण को सुदृढ़ बनाने और खाद्य सुरक्षा से संबंधित मुद्दों को तेजी से सुलझाने तथा द्विपक्षीय सहयोग के मजबूत होने, पारस्‍परिक समझबूझ एवं विश्‍वास कायम करने में मदद मिलेगी। इस समझौता ज्ञापन से सर्वोत्‍तम व्‍यवसायों तक पहुंच और खाद्य व्‍यापार में महत्‍वपूर्ण वस्‍तुओं के खाद्य सुरक्षा मानकों के सुधार में मदद मिलेगी।
प्रधानमंत्री ने मैसूरू में रेलवे परियोजनाओं का शुभारंभ किया; श्रवणबेलगोला में विकास कार्यों का किया उद्घाटन

प्रधानमंत्री श्री नरेन्‍द्र मोदी ने मैसूरू और केएसआर बेंगलूरू के बीच विद्युतीकरण वाली रेलवे लाइन आज राष्‍ट्र को समर्पित की। उन्‍होंने मैसूरू रेलवे स्‍टेशन पर आयोजित एक समारोह में मैसूरू और उदयपुर के बीच चलने वाली ‘पैलेस क्‍वीन हमसफर एक्‍सप्रेस’ रेलगाड़ी को झंडी दिखाकर रवाना भी किया। इससे पहले, प्रधानमंत्री ने बाहुबली महामस्‍तकाभिषेक महोत्‍सव-2018 में हिस्‍सा लिया और भारतीय पुरातत्‍व सर्वेक्षण द्वारा विंध्‍यगिरी पर्वत पर बनाए गए सीढि़यों वाले मार्ग का उद्घाटन किया। उन्‍होंने बाहुबली जनरल अस्‍पताल का उद्घाटन भी किया। श्रवणबेलगोला में एक जनसभा को संबोधित करते हुए प्रधानमंत्री ने कहा कि हमारे देश के संतो और ऋषियों ने हमेशा से ही समाज की सेवा की हैं और सकारात्‍मक बदलाव का माध्‍यम बने हैं। हमारे समाज की ताकत यह है कि हमने हमेशा से समय के साथ खुद को बदला है और नए संदर्भों में बदलावों को आसानी से अपनाया है। उन्‍होंने कहा, गरीबों को किफायती और गुणवत्ता युक्‍त स्वास्थ्य सेवाएं उपलब्ध कराना हमारा कर्तव्य है।
प्रधानमंत्री ने सीमा सुरक्षा बल (बीएसएफ) के स्‍थापना दिवस पर बधाई दी

प्रधानमंत्री श्री नरेन्‍द्र मोदी ने सीमा सुरक्षा बल (बीएसएफ) कार्मिकों एवं उनके परिवारों को बीएसएफ के स्‍थापना दिवस पर बधाई दी है। प्रधानमंत्री ने कहा, ‘बीएसएफ के स्‍थापना दिवस पर बीएसएफ कार्मिकों एवं उनके परिवारों को बधाई। बीएसएफ हमारे देश के लिए साहस एवं दोषरहित सेवा का एक उदाहरण है। वे सीमा पर तैनाती के साथ-साथ प्राकृतिक आपदाओं एवं दुर्घटनाओं के समय भी हमें मुसीबतों से बचाते हैं। हमें बीएसएफ पर गर्व है।’
मंत्रिमंडल ने आतंकवाद और संगठित अपराध से निपटने में सहयोग के लिए भारत-रूस करार पर हस्‍ताक्षर करने की मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने आतंकवाद के सभी रूपों और संगठित अपराध से निपटने के क्षेत्र में भारत और रूस के बीच सहयोग के लिए एक करार पर हस्‍ताक्षर करने के लिए अपनी मंजूरी दी है। इस करार पर गृहमंत्री के नेतृत्‍व में दिनांक 27 से 29 नवंबर, 2017 को रूस में भारतीय प्रतिनिधिमंडल की आगामी यात्रा के दौरान हस्‍ताक्षर होना प्रस्‍तावित है। पृष्‍ठभूमि: भारत और रूस का आपसी हितों के मामलों संबंधी अंतर्राष्‍ट्रीय मंचों पर निकट सहयोग का सुदीर्घ इतिहास है। विश्‍वभर में बढ़ते आतंकवाद और संगठित अपराध को ध्‍यान में रखते हुए सभी देशों के लिए आतंकवाद के सभी रूपों से निपटने के लिए एक साथ मिलकर काम करना अनिवार्य है। प्रस्तावित करार, जो अक्तूबर, 1993 के करार का स्थान लेगा, वह सुरक्षा के क्षेत्र में उपार्जित किए गए लाभों को एकत्र करने की दिशा में एक कदम है और यह नए एवं उभरते हुए जोखिमों और खतरों से संयुक्त रूप से निपटने का प्रस्ताव रखता है। इस करार के माध्यम से सूचना, विशेषज्ञता, बेहतर प्रथाओं के आदान-प्रदान और साझाकरण से भारत और रूस के बीच आपसी संबंधों को मजबूती मिलेगी।
मंत्रिमंडल ने राष्ट्रीय न्यास के अध्यक्ष और सदस्यों के लिए निश्चित कार्यकाल को स्वीकृति दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने राष्ट्रीय न्यास के अध्यक्ष तथा बोर्ड के सदस्यों का कार्यकाल 3 वर्ष के लिए निर्धारित करने के लिए राष्ट्रीय न्यास अधिनियम 1999 की धारा (4 (1) तथा धारा 5 (1) में संशोधन करने के प्रस्ताव को स्वीकृति दे दी है। राष्ट्रीय न्यास अधिनियम 1999 की धारा 4 (1) में प्रावधान है कि राष्ट्रीय न्यास के अध्यक्ष या बोर्ड का कोई एक सदस्य जब तक उनके उत्तराधिकारी विधिवत रूप से नियुक्त किए जाते हैं। तीन वर्ष की निर्धारित अवधि के बाद भी कार्यालय में बने रहेंगे। अध्यक्ष के त्याग पत्र के मामले में अधिनियम की धारा 5(1) में प्रावधान है कि सरकार द्वारा उनके उत्तराधिकारी विधिवत रूप से नियुक्त किए जाने तक कार्यालय में बने रहेंगे। वर्तमान स्वरूप में अधिनियम के उपरोक्त प्रावधानों की शब्दावली के कारण अध्यक्ष अनिश्चित अवधि के लिए रहे, क्योंकि नियुक्ति के लिए उपयुक्त उत्तराधिकारी पात्र नहीं पाया जा सका। अधिनियम के इन प्रावधानों में प्रस्तावित संशोधन ऐसी स्थिति को टालेगा और किसी पदस्थ द्वारा उसी पद पर लगातार बने रहने के किसी भी अवसर को समाप्त करेगा।
प्रधानमंत्री ने अमृतसर रेल हादसे के मृतकों के प्रति अपनी संवेदना व्यक्त की

प्रधानमंत्री श्री नरेन्द्र मोदी ने अमृतसर रेल हादसे में मृतकों के प्रति अपनी संवेदना व्यक्त की है। प्रधानमंत्री ने ट्वीट करते हुए कहा, “अमृतसर में हुए ट्रेन दुर्घटना से बेहद दुखी हूं। यह बहुत ही ह्दय विदारक घटना है। इस दुर्घटना के मृतक परिवारों के प्रति मेरी गहरी संवेदनाएं हैं जिन्होंने अपने प्रियजनों को खो दिया और मैं साथ ही घायलों के जल्द स्वस्थ होने की भी कामना करता हूं। मैने अधिकारियों से तत्काल आवश्यक सहायता प्रदान करने के लिए कहा है।”
प्रधानमंत्री 23 अगस्त को गुजरात की यात्रा करेंगे

प्रधानमंत्री श्री नरेंद्र मोदी 23 अगस्त 2018 को गुजरात की यात्रा करेंगे। वलसाड जिले के जुजवां गांव में वह केंद्र सरकार की महत्वपूर्ण योजना – प्रधानमंत्री आवास योजना (ग्रामीण) जिसका लक्ष्य सभी को आवास उपलब्ध कराना है – के लाभार्थियों के सामूहिक ई-गृहप्रवेश के साक्षी बनेंगे। गुजरात राज्य में एक लाख से अधिक आवासों का निर्माण पूरा कर लिया गया है। इस योजना के लाभार्थी एक साथ 26 जिलों में गृहप्रवेश का आयोजन करेंगे। वलसाड में दक्षिण गुजरात के पांच जिलों मुख्य रूप से वलसाड, नवसारी, तापी, सूरत और डांग के लाभार्थी एकत्रित होंगे। शेष जिलों में सामूहिक गृहप्रवेश का आयोजन प्रखण्ड स्तर पर किया जायेगा। इन जिलों के लाभार्थी एक वीडियों लिंक के जरिये वलसाड में आयोजित किये जा रहे मुख्य कार्यक्रम से जुडेंगे। कुल मिलाकर 2 लाख लोगों के इस आयोजन से जुड़ने की उम्मीद है। इसी कार्यक्रम में प्रधानमंत्री विभिन्न विकासकारी योजनाओं, जिसमें दीनदयाल उपाध्याय ग्रामीण कौशल विकास योजना, मुख्यमंत्री ग्रामोदय योजना और राष्ट्रीय ग्रामीण आजीविका अभियान भी शामिल हैं, के लाभार्थियों को प्रमाणपत्र और नियुक्ति पत्र सौंपेंगे। वे महिला बैंक सहायकों को नियुक्ति पत्र और छोटे-एटीएम भी वितरित करेंगे। प्रधानमंत्री वहां एक सभा को भी संबोधित करेंगे। जूनागढ़ में प्रधानमंत्री कई विकास परियोजनाओं का उद्घाटन करेंगे। जूनागढ़ में एक सरकारी अस्पताल, जूनागढ़ नगर पालिका परिषद की 13 परियोजनायें, खोखराडा में एक दुग्ध प्रसंस्करण इकाई इन योजनाओं में शामिल हैं। प्रधानमंत्री वहां पर एक सभा को भी संबोधित करेंगे। प्रधानमंत्री राज्य के गांधीनगर में स्थित गुजरात फोरेंसिक विज्ञान विश्वविद्यालय में दीक्षांत समारोह को भी संबोधित करेंगे। दिल्ली वापस लौटने से पहले वे गांधीनगर में सोमनाथ न्यास में एक बैठक में भी भाग लेंगे।
प्रधानमंत्री 25 मई को पश्चिम बंगाल और झारखंड की यात्रा पर जाएंगे

प्रधानमंत्री श्री नरेन्‍द्र मोदी 25 मई को पश्चिम बंगाल और झारखंड की यात्रा पर जाएंगे। वे शान्ति निकेतन में विश्‍व भारती विश्‍वविद्यालय के दीक्षांत समारोह में भाग लेंगे। वे शान्ति निकेतन में भारत और बांग्‍लादेश के सांस्‍कृतिक संबंधों के प्रतीक – बांग्‍लादेश भवन का उद्घाटन करेंगे। बांग्‍लादेश की प्रधानमंत्री सुश्री शेख हसीना इन दोनों अवसरों पर उपस्थित रहेंगी। प्रधानमंत्री झारखंड के सिंदरी में आयोजित एक कार्यक्रम के दौरान भारत सरकार व झारखंड सरकार की विभिन्‍न परियोजनाओं की आधारशिला रखेंगे। इनमें शामिल हैं : • हिन्‍दुस्‍तान उर्वरक और रसायन लिमिटेड की सिंदरी उर्वरक परियोजना का पुनरुद्धार • गेल की रांची नगर गैस वितरण परियोजना • अखिल भारतीय आयुर्विज्ञान संस्‍थान (एम्‍स), देवघर • देवघर हवाई अड्डे का विकास • पतरातू सुपर थर्मल पावर परियोजना (3×800 मेगावाट) वे जन औषधि‍ केन्‍द्रों के सहमति पत्रों के आदान-प्रदान कार्यक्रम में भी उपस्थित रहेंगे। प्रधानमंत्री उपस्थित जनसमुदाय को संबोधित करेंगे। बाद में, प्रधानमंत्री रांची में झारखंड के आकांक्षी जिलों के जिलाधिकारियों से संवाद करेंगे
प्रधानमंत्री ने खेलों इंडिया, युवा खेलों के प्रतिभागियों को शुभकामनाएं दीं

प्रधानमंत्री श्री नरेन्‍द्र मोदी ने आज पूना में शुरू हो रहे खेलो इंडिया, युवा खेलों के सभी प्रतिभागियों को अपनी शुभकामनाएं दी हैं। प्रधानमंत्री ने कहा कि आज पूना में शुरू हो रहे खेलो इंडिया युवा खेलों में भाग लेने वाले सभी युवा मित्रों को मेरी शुभकामनाएं। इस प्रतियोगिता में सर्वश्रेष्‍ठ खेल प्रतिभा का प्रदर्शन हो और हमारे युवाओं को खेलकूद के क्षेत्र में अपने सपनों को साकार करने का मंच उपलब्‍ध हो। अधिक खेल, बेहतर स्‍वास्‍थ्‍य और फिटर राष्‍ट्र! पांच मिनट और, एक महान प्रयास है, जो पूरे देश में तंदरूस्‍ती के स्‍तरों को और आगे बढ़ाएगा। जानेमाने एथलीटों को अपने अनुभवों के बारे में बातचीत करने के साथ-साथ मैदान पर अधिक से अधिक समय बिताते हुए देखना भी आश्‍चर्यजनक है।
प्रधानमंत्री कल डॉ. अंबेडकर इंटरनेशनल सेंटर का उद्घाटन करेंगे

प्रधानमंत्री श्री नरेन्‍द्र मोदी कल दिल्‍ली के 15 जनपथ पर डॉ. अंबेडकर इंटरनेशनल सेंटर का उद्धाटन करेंगे। वह डॉ. अंबेडकर इंटरनेशनल सेंटर फॉर सोसियो-इकनॉमिक ट्रांसफॉर्मेशन (डीएआईसीएसईटी) का भी उद्घाटन करेंगे। प्रधानमंत्री ने कहा, ‘कल 11 बजे मैं दिल्‍ली के 15 जनपथ पर डॉ. अंबेडकर इंटरनेशनल सेंटर का उद्घाटन करूंगा। यह आयोजन मेरे लिए कहीं अधिक खास है क्‍योंकि मुझे इस सेंटर के लिए आधारशिला रखने का अवसर मिला था। हमारी राष्‍ट्रीय राजधानी के बीचो-बीच स्थित यह केंद्र डॉ. अंबेडकर के लिए एक उचित श्रद्धांजलि है। डॉ अंबेडकर इंटरनेशनल सेंटर बौद्ध और वर्तमान वास्‍तुकला का मेल है। इसमें सेमिनार के साथ-साथ सम्‍मेलन कक्ष भी मौजूद हैं। इसमें तीन ऑडिटोरियम और एक समृद्ध डिजिटल रिपॉजिटरी यानि डिजिटल संग्रह के साथ विशाल पुस्‍तकालय है। कल डॉ. अंबेडकर इंटरनेशनल सेंटर फॉर सोसियो-इकनॉमिक ट्रांसफॉर्मेशन (डीएआईसीएसईटी) का उद्घाटन किया जाएगा। यह संस्‍था अहम मुद्दों पर चर्चा के साथ-साथ युवाओं के बीच अनुसंधान एवं मूल सोच को प्रोत्‍साहित करेगी।’
केंद्रीय मंत्रिमंडल ने गवर्नमेंट ई-मार्केटप्लेस (जीईएम एसपीवी) के नाम से स्पेशल परपज व्हीकल की स्थापना को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने निम्नलिखित को अपनी मंजूरी दे दी हैः राष्ट्रीय सार्वजनिक खरीद पोर्टल के रूप गवर्नमेंट ई-मार्केटप्लेस (जीईएम एसपीवी) के नाम से एक स्पेशल परपज व्हीकल (एसपीवी या विशेष प्रयोजन माध्यम) की स्थापना की जाएगी। यह कंपनी अधिनियम, 2013 के तहत धारा 8 कंपनी के रूप में पंजीकृत होगी। यह कंपनी केंद्रीय एवं राज्य सरकारों के संगठनों द्वारा आवश्यक वस्तुओं एवं सेवाओं की खरीद के लिए होगी। जीईएम एसपीवी केंद्र एवं राज्य सरकारों के मंत्रालय/विभागों, केंद्र एवं राज्यों के सार्वजनिक क्षेत्र के उपक्रम (सीपीएसयू एवं एसपीएसयू), स्वायत्त संस्थानों और स्थानीय निकायों को एक पारदर्शी और कुशल तरीके से सामान्य उपयोग की वस्तुओं एवं सेवाओं की खरीद के लिए ऑनलाइन मार्केटप्लेस होगा। डीजीएसएंडडी 31 अक्टूबर, 2017 तक समाप्त होगा और अपनी गतिविधियां रोक देगा। यदि डीजीएसएंडडी को 31 अक्टूबर, 2017 तक बंद करना संभव नहीं हो पाता है तो विभाग उचित औचित्य के साथ इसके बंद होने की तारीख को 31 मार्च, 2018 तक बढ़ा सकता है।
प्रधानमंत्री ने महिलाओं की 53 किलोग्राम भारोत्तोलन स्पर्धा में स्वर्ण पदक जीतने पर संजिता चानू को बधाई दी

प्रधानमंत्री श्री नरेन्द्र मोदी ने राष्ट्रकुल खेलों में महिलाओं की 53 किलोग्राम भारोत्तोलन स्पर्धा में स्वर्ण पदक जीतने पर संजिता चानू को बधाई दी। प्रधानमंत्री ने कहा “भारत के लिए दूसरा स्वर्ण! 53 किलोग्राम भारोत्तोलन स्पर्धा में स्वर्ण पदक जीतने पर संजिता चानू को बधाई। पूरा देश इस शानदार प्रदर्शन पर गदगद है।” भारोत्तोलक खुमुकचाम संजिता चानू ने आज ऑस्ट्रेलिया के गोल्ड कोस्ट सिटी में आयोजित 2018 के राष्ट्रकुल खेलों में भारत को दूसरा स्वर्ण पदक दिलाया।
पीएमइंडिया बहुभाषी वेबसाइट अब 13 भाषाओं में उपलब्ध

प्रधानमंत्री की आधिकारिक वेबसाइट का असमी और मणिपुरी संस्करण शुरू प्रधानमंत्री श्री नरेन्द्र मोदी की आधिकारिक वेबसाइट www.pmindia.gov.in के असमी और मणिपुरी भाषा के संस्करण की आज शुरूआत हो गई। दोनों ही राज्यों के नागरिकों की मांग को ध्यान में रखते हुए अब वेबसाइट पर असमी और मणिपुरी दोनों ही भाषाओं में जानकारी उपलब्ध होगी। इसके साथ ही पीएमइंडिया वेबसाइट हिंदी और अंग्रेजी के अतिरिक्त अब 11 क्षेत्रीय भाषाओं असमी, बंगाली, गुजराती, कन्नड़, मलयालम, मणिपुरी, मराठी, उड़िया, पंजाबी, तमिल, और तेलुगु में उपलब्ध है। 11 क्षेत्रीय भाषाओं के वेबसाइट लिंक निम्न हैं – असमी: https://www.pmindia.gov.in/asm/ बंगाली: https://www.pmindia.gov.in/bn/ गुजराती: https://www.pmindia.gov.in/gu/ कन्नड: https://www.pmindia.gov.in/kn/ मराठी: https://www.pmindia.gov.in/mr/ मलयालम: https://www.pmindia.gov.in/ml/ मणिपुरी: https://www.pmindia.gov.in/mni/ उड़िया: https://www.pmindia.gov.in/ory/ पंजाबी: https://www.pmindia.gov.in/pa/ तमिल: https://www.pmindia.gov.in/ta/ तेलुगू: https://www.pmindia.gov.in/te/
प्रधानमंत्री ने नई दिल्ली के द्वारका में इंडिया इंटरनेशनल कन्वेंशन और एक्सो सेन्टर की आधारशिला रखी

प्रधानमंत्री श्री नरेन्द्र मोदी ने आज नई दिल्ली के द्वारका में इंडिया इंटरनेशनल कन्वेंशन और एक्सो सेन्टर (आईआईसीसी) की आधारशिला रखी। प्रधानमंत्री ने इस अवसर पर कहा कि यह सेन्टर भारत की आर्थिक प्रगति, समृद्ध सांस्कृतिक विरासत और पर्यावरण संरक्षण के प्रति हमारी चेतना को दिखाएगा। उन्होंने कहा कि यह सरकार के विज़न का अंग है जो विश्वस्तरीय आधारभूत संरचना और कारोबारी सुगमता को महत्व देता है। प्रधानमंत्री ने याद दिलाया कि केन्द्र सरकार ने किस तरह देश के विकास के लिए अनेक परियोजनाओं की श्रृंखला शुरू की है। उन्होंने इस संदर्भ में सबसे लंबी सुरंग, सबसे लंबी गैस पाइप लाइन, मोबाइल फोन बनाने वाली सबसे बड़ी इकाई तथा प्रत्येक परिवार में बिजली पहुंचने की चर्चा की। उन्होंने कहा कि यह सभी नए भारत के कौशल, आकार और गति की मिसाल हैं। प्रधानमंत्री ने कहा कि विश्व के अनेक देशों ने सम्मेलनों के आयोजन के लिए व्यापक क्षमता विकसित की है। इस विषय पर काफी समय तक भारत में नहीं सोचा गया। अब यह परिवर्तन हो रहा है। प्रधानमंत्री ने इस संदर्भ में सार्वजनिक क्षेत्र के बैंकों के विलय के बारे में हाल में लिए गए निर्णय का उल्लेख किया। उन्होंने कहा कि बैंको के विलय के बारे में लगभग ढाई दशक पहले सोचा गया था। लेकिन इसे लागू नहीं किया गया। उन्होंने बल देते हुए कहा कि यह सरकार राष्ट्र हित में कठोर निर्णय लेने से पीछे नहीं हटती। उन्होंने कहा कि पिछले चार वर्षों में चौतरफा विकास हुआ है और यह विकास सिर्फ इसलिए हुआ है कि राष्ट्रीय हित को सबसे ऊपर रखा गया है। उन्होंने कहा कि लोगों के हित में कठोर निर्णय लेने की प्रक्रिया जारी रहेगी। उन्होंने कहा कि चुनौतियों के बावजूद अर्थव्यवस्था मजबूत है। कारोबारी सुगमता की चर्चा करते हुए प्रधानमंत्री ने कहा कि सरकार इस प्रयास को जिला स्तर तक ले जाने पर काम कर रही है।
परीक्षा पर चर्चा – छात्रो के साथ प्रधानमंत्री की बातचीत

प्रधानमंत्री श्री नरेन्द्र मोदी ने आज परीक्षा संबंधी विषयों पर छात्रों के साथ एक ‘टाउन हॉल’ सत्र में बातचीत की। उन्होंने यहां तालकटोरा स्टेडियम में आयोजित कार्यक्रम में छात्रों के प्रश्नों के जवाब दिये। छात्रों ने विभिन्न टेलिवीजन समाचार चैनलों, नरेन्द्र मोदी मोबाइल एप और माय-गव प्लेटफार्म के जरिये उनसे सवाल पूछे। संवाद की शुरुआत करते हुए प्रधानमंत्री ने कहा कि वे छात्रों, उनके माता-पिता और उनके परिवार का मित्र होने के नाते ‘टाउन हॉल’ सत्र में आए हैं। उन्होंने कहा कि वे विभिन्न मंचों के जरिये देशभर के 10 करोड़ लोगों से बातचीत कर रहे हैं। उन्होंने अपने अध्यापकों को याद करते हुए कहा कि उनके अध्यापकों ने उनमें ऐसे मूल्यों का निरूपण किया, जिससे उनके भीतर का छात्र आज भी जीवित है। उन्होंने सबका आह्वान किया कि वे अपने अंदर के छात्र को जीवित रखें। 2 घंटे चले इस आयोजन के दौरान प्रधानमंत्री ने कई तरह के सवालों के जवाब दिए, जिनमें घबराहट, चिंता, एकाग्रता, दबाव, मातापिता की आकांक्षा और अध्यापकों की भूमिका जैसे प्रश्न शामिल थे। उन्होंने अपने उत्तर में हाजिर जवाबी के साथ तरह-तरह के उदाहरण दिए। उन्होंने आत्मविश्वास के महत्व को रेखांकित करने तथा परीक्षा के दबाव और चिंता के मद्देनजर स्वामी विवेकानंद का उदाहरण दिया। उन्होंने कनाडा के स्नोबोर्डर मार्क मैकमॉरिस का उदाहरण देते हुए कहा कि 11 महीने पूर्व उन्हें घातक चोट लगी थी और उनका जीवन खतरे में पड़ गया था, जिसके बावजूद उन्होंने शीतकालीन ओलंपिक खेलों में कांस्य पदक जीता है। एकाग्रता के विषय में प्रधानमंत्री ने महान क्रिकेटर सचिन तेंदुलकर की सलाह को याद किया जिसका जिक्र रेडियो कार्यक्रम ‘मन की बात’ में किया गया था। तेंदुलकर ने कहा था कि खेलते समय वे केवल उसी गेंद पर विचार करते थे, जो सामने होती थी। पिछली और अगली गेंदों के बारे में नहीं सोचते थे। प्रधानमंत्री ने कहा कि योग से एकाग्रता में सुधार होता है। साथियों के दबाव के संबंध में प्रधानमंत्री ने ‘प्रतिस्पर्धा’ (दूसरों के साथ स्पर्धा) के बजाय ‘अनुस्पर्धा’ (अपने आप से स्पर्धा) के महत्व पर प्रकाश डाला। उन्होंने कहा कि व्यक्ति को अपने द्वारा किए गए पिछले कार्य से बेहतर काम करना चाहिए। हर माता-पिता बच्चों के लिए कुर्बानी देते हैं। इसका उल्लेख करते हुए प्रधानमंत्री ने माता-पिता से आग्रह किया कि वे अपने बच्चों की उपलब्धियों को सामाजिक प्रतिष्ठा का मुद्दा न बनाएं। उन्होंने कहा कि हर बच्चे के पास कोई न कोई अनोखी प्रतिभा होती है। प्रधानमंत्री ने कहा कि आईक्यू (बौद्धिक कौशल) और ईक्यू (भावनात्मक कौशल), दोनों का छात्र जीवन में बहुत महत्व होता है। समय के समायोजन के संबंध में प्रधानमंत्री ने कहा कि छात्रों के लिए पूरे साल की कोई समय सारणी या कोई टाइम-टेबल व्यवहारिक नहीं होता। आवश्यकता है कि लचीला रुख अपनाते हुए समय का पूरा उपयोग किया जाए।